Jānis Ērenpreiss

**Jānis Oļģerts Ērenpreiss** ( — ) bija Latvijas onkologs, citologs, Latvijas Zinātņu akadēmijas īstenais loceklis (1992).

Kopš 1971. gada Jānis Oļģerts Ērenpreiss vadīja Latvijas Eksperimentālās un klīniskās medicīnas zinātniski pētnieciskā institūta Vēža šūnas bioloģijas laboratoriju un izveidoja Latvijas citoloģijas skolu.

## Dzīvesgājums

Dzimis 1929. gada 14. septembrī uzņēmēja Gustava Ērenpreisa ģimenē. Pēc vecāku šķiršanas palika pie mātes, skaistumkopšanas lietprates un ārstes Klāras Stakenas-Ērenpreisas. Māte nomira ar krūts audzēju, kad Jānim bija 19 gadi, un viņš nosolījies veltīt savu dzīvi onkoloģijai.

Mācījās Rīgas 11. vidusskolā, 1955. gadā absolvēja studijas Rīgas medicīnas institūtā. Jaunībā viņš uzņēmās rūpes par māsīcas dēlu Uldi Bērziņu un faktiski bija viņa audžutēvs.
1959. gadā aizstāvēja zinātņu kandidāta disertāciju par audzēju normalizāciju, kas bija aizsākta jau studiju gados.

1959. gadā sāka strādāt Eksperimentālās un klīniskās medicīnas institūtā par zinātnisko līdzstrādnieku, lai vairāk laika varētu veltīt eksperimentālam darbam, sāka iedziļināties molekulārajā bioloģijā, kuras atzinumus iestrādāja teorētiskās onkoloģijas grāmatā.
1962. gadā viņš piedalījas ar referātu onkologu kongresā Maskavā.
1968. gadā Maskavā aizstāvēja doktora disertāciju par audzēju šūnu citoķīmiju.
No 1970. gadu vidus Jānis Ērenpreiss lasīja lekcijas par molekulāro bioloģiju Latvijas Valsts Univesitātē.

Ērenpreisa grupai Latvijas Eksperimentālās un klīniskās medicīnas institūtā (LEKMI) bija divas mazas istabiņas, bet Jānis sapņoja par elektronu mikroskopu un savu laboratoriju.

 “Kad institūtam radās iespēja iegādāties elektronu mikroskopu, bija problēmas ar tā novietošanu. Telpas šauras, garām pa ielu brauc tramvajs un automašīnas, tricina zemi. Palīdzība nāca no Sauriešu tuberkulozes slimnīcas, tās dibinātāja un toreizējā vadītāja daktera Kārļa Segliņa. Slimnīcu projektējot, jau bija paredzētas plašas laboratoriju telpas. Jānis tur dabūja 18 telpas un pārcēlās uz Sauriešiem ar visu elektronu mikroskopu un laboratorijas kolektīvu. Turpmāk laboratorija darbojās diezgan patstāvīgi, jo Jānis Ērenpreiss nebija no tiem zinātniekiem, kuri būtu stumjami un bīdāmi. Viņš vienmēr nāca ar skaidriem priekšlikumiem, jau sagatavotu plānu un iespējām, kā to realizēt. Mēs abi pētījām vēža izcelšanos, onkoģenēzi, tikai ar dažādām metodēm. Es — ar parasto mikroskopu, viņš — ar elektronu mikroskopu. Viņš onkoloģiskajās problēmās iedziļinājās kā neviens cits zinātnieks Latvijā.” LEKMI direktores Veltas Brambergas atmiņas

Pēc Latvijas neatkarības atjaunošanas 1992. gadā Ērenpreisu ievēlēja par LZA īsteno locekli.

1993. gadā zinātnes finansējuma sabrukuma dēļ Ērenpreisa laboratorija stipri saruka un viņš pārgāja strādāt LZA Mikrobioloģijas un virusoloģijas institūtā. Laboratorija pārcēlās uz Kleistiem. Tad Jānis pārdeva no mātes mantoto vasarnīcas zemes gabalu Bulduros un par iegūto naudu izremontēja laboratorijas telpas un nopirka dārgus datorus un par savu naudu izdeva grāmatu angļu valodā.

Miris 1996. gada 6. decembrī 67 gadu vecumā.

## Kredo
“Lai mācētu kaut ko jaunu atklāt, nepieciešama neiedomājama kombinācija: naiva bērna vērīgās acis un pamatīgas zināšanas.” *Jānis Oļģerts Ērenpreiss*

## Zinātniskie darbi
Jānis Ērenpreiss nodibināja nukleoproteīdu citoķīmijas skolu, bez eksperimentālā vēža šūnu normalizācijas regeneratīvā laukā teorijas jāmin embrionālā vēža teorija. Viņš pauda uzskatu par vēža embrioloģisko izcelsmi, ko saistīja ar proto—onkogēnu darbību ontoģenēzē, it īpaši gametoģenēzē.

Savos pētījumos viņš apgalvoja, ka vēzis nav kādu nejaušu procesu rezultāts. Kanceroģenēze ir genoma deregulācija, kad, iespējams, sāk darboties mehānisms, kas atgādina nevis šūnas ciklu, bet gan dzīves ciklu — primitīvu, kā vienšūnas organismam. Jānis bija konstatējis pašu principu, ka notiek programmēts process, kas atgriež šūnu pirmsākumā, respektīvi — dzimumšūnas attīstības līmenī. Process zināmā mērā šūnu saved kārtībā, tikai ļoti nevēlamā veidā. Malignas šūnas ar to iegūst “nemirstīgumu”, kā arī spēju pakļauties normalizācijai attiecīgu induktoru ietekmē. Janis arī saskatīja šo procesu saikni ar novecošanos un dzīvnieku dzīves ilgumu.

Jau pēc Jāņa Ērenpreisa nāves veikto pētījumu rezultāti par audzēju rezistences mehānismiem un vēža šūnas dzīves ciklu ir publicēti 25 zinātniskos rakstos starptautiskos žurnālos, 50 reizes ziņoti starptautiskās konferencēs.

### Monogrāfijas

* Эренпрейс, Ян-Ольгерт Густавович. Роль нуклеиновых кислот в дифференцировке и малигнизации. / Академия наук Латв. ССР, Институт экспериментальной и клинической медицины.- Рига: Изд-во Акад. наук Латв. ССР, 1963. — 168 с
* Erenpreis, Y. G. (1963). (Erenpreiss J. O. G.). The Function of Nucleic Acids in the Differentiation of Neoplastic Processes. Daniel Davey &Co, New York. 152 pp.
* Erenpreiss, J. O. (1964). Tumour growth in the zone of bone regeneration. Acta Unio Int. Contra Cancr., 20, 1558—1560.
* Эренпрейс, Ян-Ольгерт Густавович. Цитохимия нуклепротеидов нормальных и опухолевых клеток: Автореферат дисcертации на соискание учёной степени доктора медицинских наук. / АМН СССР. — Москва, 1967.
* Эренпрейс, Ян-Ольгерт Густавович. Ядро раковой клетки. — Рига: Зинатне, 1971. — 149 с.
* Раковая клетка. Сборник статей под редакцией доктора медицинских наук Я. Г. Эренпрейса; Латвийский НИИ экспериментальной и клинической медицины Министерства здравоохранения Латвийской ССР. — Рига: Зинатне, 1973. — 144 с.
* J. Ērenpreiss. "Ievads eksperimentālā onkoloģijā". Rīga: Zvaigzne,1977. — 194 lpp.
* Эренпрейс, Ян-Ольгерт Густавович. Современные концепции опухолевого роста. / Я. Г. Эренпрейс; Латвийский НИИ экспериментальной и клинической медицины. — Рига: Зинатне, 1987. — 120 с.
* Erenpreiss, J. (1992). Gametogenesis as a molecular model of cancerogenesis: A current view of the embryological theory of cancer. Proc. Latv. Acad. Sci, Section B, 3, 55—63.
* J. Erenpreiss. "Current Concepts of Malignant Growth, Part A. From a normal cell to cancer”. Rīga: Zvaigzne, 1993.

## Balvas

* LZA Paula Stradiņa balva (1996) par pēdējo monogrāfijai angļu valodā “ Current Concepts of Malignant Growth, Part A. From a normal cell to cancer”, kuru zinātnieks izdeva par saviem līdzekļiem.

## Ģimene
Tēvs uzņēmējs Gustavs Ērenpreiss, māte skaistumkopšanas speciāliste un ārste Klāra Stakena.

Pirmā sieva bija Jāņa skolas biedrene Ausma Derkēvica, otrā sieva bija viņa aspirante Jekaterina (laulība reģistrēta 1972. gadā).

Dēli Jānis (1973) un Juris (1975).

## Publikācijas

* Jekaterina Ērenpreisa. Jāņa Ērenpreisa skola. Acta Medico-Historica Rigensia, Riga, 1997, Vol.III, p. 257-266.
* Jekaterina Erenpreisa, Aina Dalmane, Juris Erenpreiss. Jānis Oļģerds Ērenpreiss and his theory of carcinogenesis. Acta Medico-Historica Rigensia, Riga, 2000, Vol.V, p.281-285.

## Atsauces